b'\n_START_ARTICLE_\nAllotropia\n_START_PARAGRAPH_\nAllotropia on alkuaineiden kyky esiinty\xc3\xa4 samassa paineessa ja l\xc3\xa4mp\xc3\xb6tilassa erilaisissa kemiallisissa muodoissa. Allotropia on seurausta saman alkuaineen atomien erilaisesta sitoutumisesta ja niiden muodostamasta kiderakenteesta. Yhdisteill\xc3\xa4 ilmi\xc3\xb6st\xc3\xa4 k\xc3\xa4ytet\xc3\xa4\xc3\xa4n nime\xc3\xa4 polymorfismi._NEWLINE_Tunnetuin esimerkki allotropiasta on kiinte\xc3\xa4n hiilen esiintyminen grafeenina, grafiittina, timanttina, fullereenina ja nanoputkena. Grafiitti on kerrosmaisen rakenteensa vuoksi pehme\xc3\xa4\xc3\xa4, tummaa, s\xc3\xa4hk\xc3\xb6\xc3\xa4 johtavaa, hiukan kiilt\xc3\xa4v\xc3\xa4\xc3\xa4 ja rasvamaista, kun taas timantti on eritt\xc3\xa4in kovaa, l\xc3\xa4pin\xc3\xa4kyv\xc3\xa4\xc3\xa4 ja s\xc3\xa4hk\xc3\xb6\xc3\xa4 johtamatonta. Hiilen stabiilein muoto huoneenl\xc3\xa4mm\xc3\xb6ss\xc3\xa4 on grafiitti, mutta timantti ei muutu t\xc3\xa4ksi muodoksi itsekseen. Grafiitti voidaan muuttaa timantiksi eritt\xc3\xa4in suuren paineen avulla. Hiilen kolmas muoto on vuonna 1985 l\xc3\xb6ydetty fullereeni C\xe2\x82\x86\xe2\x82\x80, joka on 60:st\xc3\xa4 hiiliatomista koostuva pallomainen molekyyli._NEWLINE_Allotropian hallitseminen on eritt\xc3\xa4in t\xc3\xa4rke\xc3\xa4\xc3\xa4 valmistettaessa metalleja, kuten ter\xc3\xa4st\xc3\xa4.\n_START_SECTION_\nEsimerkkej\xc3\xa4 allotroopeista\n_START_PARAGRAPH_\nHapella on nelj\xc3\xa4 allotrooppista muotoa: yksiatominen happi O, jota ei esiinny vapaana luonnossa; kaksiatominen O\xe2\x82\x82 joka on eli\xc3\xb6ille v\xc3\xa4ltt\xc3\xa4m\xc3\xa4t\xc3\xb6n hapen muoto, kolmiatominen sinert\xc3\xa4v\xc3\xa4 otsoni O\xe2\x82\x83 ja v\xc3\xa4rilt\xc3\xa4\xc3\xa4n syv\xc3\xa4npunainen neliatominen happi O\xe2\x82\x84 joka syntyy faasimuutoksena paineistamalla kaksiatominen happi O\xe2\x82\x82 20 GPa:n paineeseen (200 000 kertainen ilmakeh\xc3\xa4n paine). Paineistettuna 96 GPa:n paineeseen neliatominen happi k\xc3\xa4y l\xc3\xa4pi toisen faasimuutoksen ja saa metallisen olomuodon._NEWLINE_Arseenia esiintyy kolmessa allotrooppisessa muodossa: keltainen neliatominen As\xe2\x82\x84 ja yksiatomiset musta ja metallisen harmaa. Uusimpien tutkimusten pohjalta on jo todisteita siit\xc3\xa4 ett\xc3\xa4 arseenista voisi my\xc3\xb6s koostaa pallomaisen molekyylin, fulleriinin._NEWLINE_Fosforia esiintyy viidess\xc3\xa4 allotrooppisessa muodossa: valkoinen neliatominen P\xe2\x82\x84; punainen fosfori jota syntyy l\xc3\xa4mmitt\xc3\xa4m\xc3\xa4ll\xc3\xa4 valkoista fosforia 250 \xc2\xb0C:n l\xc3\xa4mp\xc3\xb6tilaan tai altistamalla sit\xc3\xa4 auringonvalolle, jolloin valkoisen fosforin neliatominen rakenne hajoaa ja kiteytyy. Musta fosfori on allotroopeista v\xc3\xa4hiten reaktiivinen, kiteinen muoto joka esiintyy kuusiatomisina renkaina. Kaksiatomista fosforia P\xe2\x82\x82 ei esiinny luonnossa, mutta sit\xc3\xa4 voidaan valmistaa esimerkiksi l\xc3\xa4mmitt\xc3\xa4m\xc3\xa4ll\xc3\xa4 neliatomista fosforia P\xe2\x82\x84 1\xc2\xa0100 Kelvinin l\xc3\xa4mp\xc3\xb6tilaan. Mustan fosforin monet ominaisuudet muistuttavat grafeenia, ja siit\xc3\xa4 voidaan valmistaa nanokalvoja ja elektroniikan komponentteja kuten (kokeiluasteella olevia) kanavatransistoreita._NEWLINE_Rikill\xc3\xa4 taas on useita erilaisia allotrooppeja, esimerkiksi yksiatominen amorfinen rikki joka ei ole kiteisess\xc3\xa4 muodossa; suuria kiteit\xc3\xa4 muodostava kahdeksanatominen S\xe2\x82\x88, ja seitsem\xc3\xa4n- tai kaksitoista-atomiset S\xe2\x82\x87 ja S\xe2\x82\x81\xe2\x82\x82 jotka muodostavat rengasrakenteen._NEWLINE_Kullan on my\xc3\xb6s viimeisimpien tutkimusten mukaan laskettu voivan muodostaa pallomaisia allotrooppeja, fulleriineja, vaikka aiemmin onkin luultu etteiv\xc3\xa4t metallit voisi muodostaa niin j\xc3\xa4rjest\xc3\xa4ytyneit\xc3\xa4 rakenteita kuin palloja. Metalliatomien luultiin j\xc3\xa4rjest\xc3\xa4ytyv\xc3\xa4n vain hiloiksi. Allotrooppien Au\xe2\x82\x81\xe2\x82\x83, Au\xe2\x82\x82\xe2\x82\x80 ja Au\xe2\x82\x83\xe2\x82\x82 on laskettu teoriassa olevan mahdollisia, ja joitakin n\xc3\xa4ist\xc3\xa4 on jo laboratorio-olosuhteissa pystytty valmistamaan._NEWLINE_Seleenill\xc3\xa4 on kolme allotrooppista muotoa: punainen rengasrakenteinen kahdeksanatominen Se\xe2\x82\x88, ja yksiatomiset ketjurakenteiset metallinen ja harmaa Se._NEWLINE_Plutoniumilla on seitsem\xc3\xa4n allotrooppista muotoa. My\xc3\xb6s muilla transuraanisilla metalleilla kuten neptuniumilla, curiumilla ja amerikiumilla esiintyy allotropiaa.'